钦定古今图书集成/明伦汇编/官常典/第516卷 > 李师夔
## 钦定古今图书集成/明伦汇编/官常典/第516卷 > 李师夔

按《金史》本传：“师夔，字贤佐，奉圣永兴人。少倜傥有大
志，以荫入仕，为本州麹监。天辅六年，太祖袭辽主于
鸳鸯泺，郡守委城遁去，众无所属，相与叩门，请师夔
主郡事，师夔许之，乃搜卒治兵。迪古乃兵至奉圣州，
师夔与其故人沈璋密谋出降，曰：‘一城之命，悬于此
举’。璋曰：‘君言是矣，如军民不从，奈何’？师夔即率亲信”
十数辈，诘旦出城见余睹，与之约曰：“今已服从，愿无
以兵入城及俘掠境内。”余睹许诺。诏以师夔领节度，
以璋佐之。赐师夔骏马二，俾招未附者，许以便宜从
事。明年，加左监门卫大将军。剧贼张胜以万人逼城，
师夔度众寡不敌，乃伪与之和，日致馈给，胜信之。师
夔乘其不备，使人刺胜，杀之，以其首徇曰：“汝辈皆良
民，胁从至此。今元恶已诛，可弃兵归复其所。”贼众大
惊，皆散去。别贼焦望天、尹智穆率兵数千来寇，师夔
以兵临之，设伏归路，使人反间之。智穆果疑望天先
引去，智穆势孤，亦还，遇伏而败，遂执斩之。是后贼众
不敢入境。以劳迁静江军节度留后，累迁武平军节
度使，改东京路转运使，徙陕西东路转运使。致仕，封
任国公。卒，年八十五。